Manchester United FC

Ël Manchester United Football Club a l'é na società 'd fótbal anglèisa dla sità 'd Manchester.
A gieuga le partìe antëcà a lë stadi Old Trafford (76.212 pòst), che as treuva ant la contà 'd Great Manchester, e a partéssipa a la Premier League.

Fondà dël 1878, a l'é un-a dle squadre anglèise che a l'han vagnà 'd pì, sgonda sùbit dòp ël Liverpool. An Anghiltèra a l'ha vagnà 19 vire 'l campionà, 11 vire la Copa anglèisa, 2 Cope 'd Lega e 17 SuperCope d'Anghiltèra. Ant ël mond a l'ha vagnà 3 vire la Copa d'Euròpa (1968, 1999, 2008), un-a la Copa dle Cope (1991) e un-a la SuperCopa europenga (1991). A l'é l'ùnich club anglèis che a l'ha vagnà la Copa Intercontinental (1999).

A l'é un dij club con pì tifos ant ël mond: apopré 50 milion ëd përson-e a son passionà dij Red Devils (parèj a son ciamà ij giugador dël Manchester United përchè 'l sìmbol ëd la società a l'é 'n diav).
A conta anviron 230 associassion ëd sostnidor.
L'United a l'é la quarta squadra pì rica al mond e a l'é la squadra anglèisa che për 34 stagion a l'ha avù pì presense 'd tifos antëcà (an gavand je stagion 1987-88 e 1988-89). Al 31 ëd mars dël 2007 l'Old Trafford a l'ha fàit sò pì grand pien dë spetador (76.098).

Dal 1991 la società a l'é na "Public Limited Company", valadì che a l'é na società për assion. Dël 1998 Rupert Murdoch a l'ha sërcà 'd caté l'United ma ël goern anglèis a l'ha nen përmëttù cost afé.

Dal 1986 l'antreneur a l'é Alex Ferguson. Ël president a l'é David Gill, antramentre che Martin Edwards, che a l'é stàit president për 20 ani anans ëd Gill, adess a l'é president onorari. Ancheuj ël capitan ëd la squadra a l'é Gary Neville, che a l'é dventà capitan al 16 ëd novèmber dël 2005, quand ël giugador Roy Keane a l'ha chità la squadra.
Dël 2005 la famija Glazer a l'ha catà la socetà për 1,2 miliard d'éuro.

Ij color sociaj a son: maja rossa, braje bianche e caussòt nèir.

Categorìa:Anghiltèra
Categorìa:Fótbal ant ël Regn Unì
Categorìa:Manchester